Na temelju članka 40. i članka 108. Statuta Medicinskog fakulteta Osijek, pročišćeni tekst, Fakultetsko vijeće Medicinskog fakulteta Osijek na svojoj 12. redovitoj sjednici u akademskoj 2025./2026. godini, održanoj dana ___________ 2026. godine pod točkom____. dnevnog reda, donijelo je 
PRAVILNIK
O FONDU ZA ZNANOST 

Članak 1.

Ovim se Pravilnikom ureduje način i uvjeti korištenja sredstava Fonda za znanost Medicinskog fakulteta Osijek (u daljnjem tekstu: Fond). Sredstva Fonda isključivo su namijenjena za unaprjeđenje znanosti na Medicinskom fakultetu Osijek u sastavu Sveučilišta Josipa Jurja Strossmayera u Osijeku (u daljnjem tekstu: Fakultet) i mogu se dodijeliti samo zaposlenicima Fakulteta. 
Članak 2.

Fondom upravlja dekan Fakulteta uz pomoć prodekana za znanost koji podnose izvješće o radu Fonda u okviru izvještaja o godišnjem izvješću o radu. Odbor za znanost (u daljnjem tekstu: Odbor) ima stručno-savjetodavnu ulogu. 

Članak 3. 

Fond se financira:
· iz sredstava programskih ugovora namijenjenih za Fakultet; 
· iz sredstava Ministarstva znanosti i obrazovanja planiranih za znanost u visini od 100% doznačenih sredstava; 
· iz donacija i drugih izvora financiranja, ako to nije u suprotnosti sa Zakonom ili Statutom Fakulteta; 
· iz sredstava namjenskih donacija za sudjelovanje na stručno-znanstvenim skupovima u iznosu od 5% sredstava; 
· iz sredstava školarina Doktorskog studija Biomedicina i zdravstvo Fakulteta u iznosu od najmanje 10% sredstava; 
· iz raznih izvora, a sukladno potpisanim sporazumima i ugovorima. 
· 
Članak 4. 

Sredstva iz Fonda mogu se koristiti za sljedeće namjene:
· najmanje 80% sredstava Fonda raspodjeljuje se po objavljenom natječaju za institucijske znanstveno-istraživačke projekte Fakulteta sukladno kriterijima za dodjelu institucijskih projekata koje predlaže Odbor svake godine.
Iznimno Dekan Fakulteta sredstva može dodijeliti na osnovi prijedloga Odbora i to za: 
· nabavu računalnih programa za djelatnike Fakulteta; 
· potporu za troškove objave znanstvenih radova mladih istraživača (kako je definirano u članku 5. ovog Pravilnika) koji ispunjavaju sve sljedeće uvjete:
(1) Autor prijave zaposlen je na Fakultetu na radnom mjestu kako je definirano Člankom 5.
(2) Autor prijave prvi je autor (ili dijeljeni prvi autor rada) ili korespondentni autor. Dokaz: preslika rada ili potvrda izdavača iz koje je vidljivo autorstvo rada.
(3) U radu je navedena afilijacija Fakulteta. Dokaz: preslika rada ili potvrda izdavača.
(4) Rad je prihvaćen za objavu ili objavljen tijekom tekuće kalendarske godine. Dokaz: potvrda uredništva o prihvaćanju rada za objavu ili preslika objavljenog rada s vidljivim podacima o objavi.
(5) Rad je objavljen ili prihvaćen za objavu u časopisu indeksiranom u Web of Science Core Collection (SCIE ili SSCI), svrstanom u prvi kvartil (Q1) prema Journal Citation Reports (JCR) te s Journal Impact Factor (JIF) percentilom ≥ 90 u relevantnoj znanstvenoj kategoriji. Dokaz: službena potvrda Knjižnice Medicinskog fakulteta Osijek.
(6) Troškovi objave rada nisu financirani niti predviđeni za financiranje iz drugih izvora. Ako je prijavitelj voditelj ili suradnik na znanstveno-istraživačkom projektu iz čijeg je proračuna predviđeno financiranje troškova objave znanstvenih radova, troškovi objave ne mogu biti financirani iz sredstava Fonda. Dokaz: pisana izjava prijavitelja.
(7) Istom prijavitelju može se odobriti potpora za najviše jedan znanstveni rad tijekom kalendarske godine. 
· održavanja dolaznih pozvanih međunarodnih predavača; 
· odlazaka na radne sastanke za izradu međunarodnih projekata;
· pomoć pri sufinanciranju međunarodnih znanstvenih projekata; 
· novčani dio godišnje Nagrade „dr. Vatroslav Florshutz“ za najbolji znanstveni rad mladog znanstvenika 
· novčani dio godišnje Nagrada za najbolji znanstveni rad nastavniku na znanstveno-nastavnom radnom mjestu 
· druge aktivnosti koje doprinose razvoju znanosti prema odluci Odbora za znanost. 

Članak 5.

Mladim istraživačima smatraju se doktorandi i poslijedoktorandi zaposleni na Fakultetu na suradničkim radnim mjestima (asistent, viši asistent), ili na znanstveno-nastavnim radnim mjestima unutar pet (5) godina od obrane doktorskog rada. Pri utvrđivanju ispunjavanja uvjeta od najviše pet (5) godina od obrane doktorskog rada, u obzir se uzimaju razdoblja prekida znanstveno-istraživačkog rada zbog rodiljnog i/ili roditeljskog dopusta, duljeg bolovanja te drugih opravdanih i dokumentiranih prekida rada, pri čemu se trajanje navedenih razdoblja odgovarajuće pribraja navedenom roku.
Članak 6.

Zahtjevi za potporu podnose se Fakultetu tijekom cijele godine s naznakom ,,Fond za znanost“, poštom ili putem urudžbenog zapisnika, na za to predviđenom obrascu koji se može naći na mrežnoj stranici Fakulteta. 
O potporama odlučuje Odbor na svojim sjednicama. 
Članak 7.

Kandidat kojem je odobrena potpora, obvezan je napisati izvješće u roku od najkasnije mjesec dana od završetka aktivnosti i predati ga putem urudžbenog zapisnika Medicinskog fakulteta Osijek na za to predviđenom obrascu koji se može naći na mrežnoj stranici Fakulteta. Isti je obvezan u roku godine dana od uplaćene potpore, a na poziv Prodekana za znanost održati kratko predavanje, u trajanju od 15 do 30 minuta, o svom istraživanju. 

Članak 8.

Izmjene i dopune Pravilnika donose se na istovjetan način na koji je Pravilnik donesen. 

Članak 9.

Stupanjem na snagu ovog Pravilnika o fondu za znanost prestaje važiti Pravilnik o fondu za znanost koji je donijelo Fakultetsko vijeće Medicinskog fakulteta Osijek 27. svibnja 2019. godine i koji je stupio na snagu 5. lipnja 2019. godine (KLASA:003-06/19-04-05, URBROJ:2158-61-05-19-05).

Članak 10.

Ovaj Pravilnik stupa na snagu osmog dana od dana objave na oglasnoj ploči Fakulteta. 

                                                                                                                DEKAN     

prof. dr. sc. Domagoj Drenjančević

 
